**Ønske om endring av eksamensform PSYC3220 – Personlighet 2**

Emnet ble opprettet våren 2021. I koronaperioden hadde emnet skoleeksamen som var flyttet hjem, og siden høsten 2022 har det vært firetimers skoleeksamen uten hjelpemidler.

I Personlighet 2 skal studentene få en dypere forståelse av teorier og forskningsfunn innen personlighetspsykologien. Hovedpoenget med faget er ikke at studentene skal pugge mange detaljer, men heller at de skal kunne reflektere over forholdet mellom teori og empiri, og mellom teoretisk og anvendt kunnskap.

Skoleeksamen i emnet fungerer dessverre ikke veldig godt. Det er mange ganger krevende for sensor å avgjøre hvor mye studentene faktisk har forstått, og hvor mye som er rent oppgulp fra pensum og forelesning. Dårlig formulerte svar på eksamensspørsmål kan skyldes manglende forståelse, men det kan også skyldes at studentene ikke får jobbet skikkelig med formuleringene sine på skoleeksamen.

I eksamensforberedelser og på forelesning kommer det gjerne mange spørsmål fra studentene om hvilke detaljer de trenger å kunne til eksamen, og emneansvarlig opplever at studentenes redsel for å ikke huske detaljer i eksamenssituasjonen kan overskygge fokuset på forståelse og større linjer.

Vi har derfor et ønske om å endre eksamensform til hjemmeeksamen over to døgn. Formålet er 1) At man gjennom semesteret flytter studentenes oppmerksomhet bort fra detaljer over til forståelse og tolkning. 2) Å gi studentene bedre tid til å jobbe med selve eksamensbesvarelsen slik at de har bedre mulighet til å vise forståelse enn når de skriver under tidspress.

Eksamensoppgavene vil inkludere kasus – de får oppgitt en del informasjon, for eksempel testresultater og bakgrunnsinformasjon om fiktive personer – og deres oppgave kan da være å gjøre rede for hvordan kasuset kan forstås ut ifra ulike perspektiver i personlighetspsykologien. Videre kan studentene få utdelt resultater fra psykometriske undersøkelser, og bli bedt om å vurder hva dette sier om en tests kvaliteter.

Vi er selvsagt klar over utfordringen med kunstig intelligens i denne sammenheng, men håper at det å gi kasusoppgaver vil begrense dette problemet. Etter tips fra studentrepresentant i programrådet i januar, vil vi også vurdere å be studentene begrunne sine svar ut ifra spesifikk litteratur, for å lettere kunne diskvalifisere generelle vendinger produsert av kunstig intelligens.